**Regina Caeli:**

**Paven tilbake til sitt vindu**

Fra og med søndag den 18. april vender pave Frans tilbake til vinduet i Det apostoliske palass for å be Regina Caeli («Himmelens dronning») med de troende på Petersplassen. Regina Caeli erstatter Angelus under påsketidens 50 dager.

Koronarestriksjoner har medført at pave Frans i perioder har måttet holde sine audienser og Angelusbønner i videooverføring fra biblioteket i Det apostoliske palass. Ikke å få møte pilegrimer og troende fysisk, har vært tungt for paven, skriver Vatican News. Men søndag 18. april slås vinduene i Det apostoliske palass opp og paven kan be Regina Caeli med utsyn over Petersplassen.